 NA CHARLES WASONGA SPIKA wa Bunge la Kitaifa Moses Wetang’ula ameitaka serikali kuweka kikosi maalum cha maafisa wa usalama katika eneo la Baragoi kupambana na kero la wizi wa mifugo katika Kaunti ya Samburu. Alipendekeza kuundwa kwa kambi maalum ya kikosi cha usalama, chenye mafunzo maalum, kupambana na wahalifu hao ambao huua kabla ya kuiba mifugo. “Serikali imeimarisha juhudi za kupambana na wizi wa mifugo katika maeneo kadha ya Kaskazini mwa Bonde la Ufa kwa kubuni vituo maalum kwa maafisa wa usalama,” Bw Wetang’ula akaeleza. Spika alisema hayo alipowahutubia waumini katika Kanisa Katoliki la Maralal Jumapili, Novemba 12, 2023 ambapo aliongoza hafla ya kuchanga fedha za kufadhili ujenzi wa kituo cha afya katika kanisa hilo. Bw Wetang’ula alisema: “Wizi wa mifugo sio mila bali ni biashara ya wahalifu. Kwa hivyo, sharti utokomezwe kabisa.” Kwa hivyo, Spika Wetang’ula aliwataka viongozi na wakazi kushirikiana na serikali katika juhudi zake za kupambana na wahalifu eneo hilo. “Masuala ya usalama hayafai kuachiwa serikali pekee. Ninyi kama viongozi wa hapa na wananchi mna na wajibu wa kusaidia serikali kumaliza visa vya uhalifu kama wizi wa mifugo miongoni mwenu,” akashauri. Bw Wetang’ula alimpongeza Mbunge Mwakilishi wa Kike Kaunti ya Samburu Pauline Lenguris kwa kumwalika kuenda kusaidia kuchanga fedha za kukamilisha ujenzi wa kituo hicho cha afya. “Nilikubali mwaliko kwa sababu baada ya mradi huu kukamilishwa utapiga jeki juhudi za serikali kuhakikisha kuwa wananchi wetu wanapata huduma za afya, haswa maeneo ya mashambani,” akaongeza. “Ushirikiano huu ni mzuri. Na baada ya mradi huu kukamilika, serikali itaweka vifaa katika kituo hiki cha afya ili kihudumie jamii,” Bw Wetang’ula akasema. Aliongeza kuwa mradi huo unaendeleza ajenda ya serikali kutekeleza Mpango wa Afya kwa Wote (UHC). Kando na Bi Lenguris Spika Wetang’ula aliandamana na wabunge kadha wa eneo hilo na wengine kutoka maeneo  mengine. Wao ni pamoja na; Letipila Eli (Samburu Kaskazini), Joseph Makilap (Baringo Kaskazini), Victor Bwire (Taveta), Martin Wanyonyi (Webuye Mashariki) miongoni mwa wengine.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  